কোনও জুটির অংশ হয়ে নয়, এককভাবেই জনপ্রিয়তা পেতে চান অনুষ্কা শর্মা। নায়িকার কথায়, ‘‘মহিলা-প্রধান ছবিতে কাজ করতে ভাল লাগে। খুব শিগগিরই কোনও সহজ-সরল রোম্যান্টিক ছবিতে কাজ করতে চাই। অবশ্যই যেখানে নায়িকা থাকবেন মুখ্য 
ভূমিকায়। পুরুষরা খুব সহজ প্রকৃতির। কিন্তু নারীর স্বভাবের মধ্যে উৎসাহব্যঞ্জক অনেক কিছু থাকে। সেটাকে সামনে আনা প্রয়োজন। আবার গুরুত্বপূর্ণ নারী চরিত্রও আমার পছন্দ।’’ ‘উড়তা পঞ্জাব’ ছবিতে আলিয়ার চরিত্রেরও প্রশংসা করেছেন অনুষ্কা। ছবিটিতে 
প্রত্যেকটা চরিত্রই সমানভাবে গুরুত্ব পেয়েছে। সব ছবির ক্ষেত্রেই এটাই প্রয়োজন বলে মনে করেন তিনি। তবে ছবিতে একাধিক অভিনেত্রী থাকলে কিংবা নায়ক-কেন্দ্রিক ছবি হলে যে অনুষ্কা কাজ করবেন না, এমনটাও নয়!